Colegiul Ortodox "Mitropolitul Nicolae-Colan" din Cluj-Napoca organizează, în perioada 28-29 martie 2024 (joi și vineri), la Muzeului Mitropoliei Clujului, cea de-a doua ediție a Simpozionului Național "Bartolomeu Valeriu Anania. Vocea din agora cetății".
Organizat cu binecuvântarea Înaltpreasfințitului Părinte Arhiepiscop și Mitropolit Andrei și cu sprijinul și implicarea mai multor instituții, printre care amintim Arhiepiscopia Vadului, Feleacului și Clujului, Fundația "Mitropolitul Bartolomeu", Inspectoratul Școlar Județean Cluj, Biblioteca Județeană "Octavian Goga", evenimentul va reuni, pe parcursul celor două zile, o serie de personalități reprezentative, majoritatea dintre acestea fiind colaboratori și apropiați ai vrednicului de pomenire Mitropolit Bartolomeu.
Joi, 28 martie 2024, în prima zi a evenimentului, vor lua cuvântul: Înaltpreasfințitul Părinte Andrei Arhiepiscopul și Mitropolitul Clujului, Pr. Lect. Univ. Dr. Bogdan Ivanov, Administratorul Fundației "Mitropolitul Bartolomeu", Pr. Ioan Pintea, directorul Biblioteci "George Coșbuc" Bistrița-Năsăud și Lect. Univ. Dr. Vlad Mureșan, de la Facultatea de Studii Europene din Cluj-Napoca.
În cea de-a doua zi, vineri, 29 martie 2024, va fi prezentat volumul "Întâlniri cu Bartolomeu Anania. Pagini de jurnal (2000-2011)", al doamnei Dr. Nicolaeta Pălimaru, apărut la Editura Renașterea din Cluj-Napoca în anul 2021. Vor lua cuvântul: Arhim. Dr. Dumitru Cobzaru, Exarh al Mănăstirilor din Arhiepiscopia Vadului, Feleacului și Clujului, Nicolaeta Pălimaru, autoarea cărții, poetul și editorul Mircea Petean și doamna Prof. Dr. Ramona Burcă.
Momentele artistice care vor întregi cele două zile ale simpozionului, legate de amintirea și de opera Mitropolitului Bartolomeu Anania, vor fi susținute de elevii Colegiului Ortodox "Mitropolitul Nicolae Colan" iar momentele muzicale vor fi susținute de Corul de băieți al Colegiului Național "Mitropolit Nicolae Colan" dirijat de Pr. Prof. Petru Stanciu, Corul "Sfânta Ecaterina" și Maria Taloș, studentă a Academiei de Muzică "Gheorghe Dima" din Cluj-Napoca.